נעילה חיובית בוול סטריט; איי רובוט צללה ב-9.2% - כלכליסט
דאו ג'ונס ונאסד"ק עלו ב-0.2%, S&P 500 התחזק ב-0.3%. טקסס אינסטרומנטס צנחה ב-7.5% אחרי שפירסמה תחזית חלשה לרבעון הנוכחי. הנפט זינק ב-2.7% לרמתו הגבוהה זה ארבעה שבועות
23.10.2019, 23:04 | כתבי שוק ההון
23:00 - המסחר בוול סטריט ננעל הערב בעליות שערים. מדד דאו ג'ונס ומדד נאסד"ק עלו ב-0.2% כל אחד ומדד S&P 500 התחזק ב-0.3%.
22:52 - הקמעונאית האמריקאית טארגט הודיעה היום (ד') כי תגדילאת התשלום לעובדים בתקופת החגים השנה ב-50 מיליון דולר, וזאת כדי להבטיח שהעובדים יהיו זמינים לסייע ללקוחות בשעות השיא ובתקופות העומס הצפויות בעונה זו המתחילה ב-1 בנובמבר.
טארגט | צילום: בלומברג
21:45 - הנפט מסוג WTI זינק הערב בשיעור של 2.7% לרמתו הגבוהה ביותר מאז ה-26 בספטמבר. מחיר חבית נקבע על 55.97 דולר.
20:30 - משלוחי המזון הזניקו את הכנסות צ'יפוטלה (אך לא את המניה): המכירות המקוונות של רשת המזון המהיר המקסיקני זינקו ב־88% ברבעון השלישי וההכנסות טיפסו ל־1.4 מיליארד דולר ועקפו את התחזיות; עוד השפיעו על התוצאות החיוביות - התמתנות מחיר האבוקדו וביקוש גבוה למנה חדשה ויקרה. אך למרות הנתונים החיוביים, מניית רשת המזון המהיר יורדת ב-3.9%.
צ'יפוטלה | צילום: AP
18:50 - המסחר באירופה הסתיים בעליות שערים במדדים המובילים: פוטסי הבריטי טיפס ב-0.6%, דאקס הגרמני הוסיף 0.3% וקאק הצרפתי איבד 0.1%. במסחר בצרפת פיג'ו טיפסה ב-3.2%, בבריטניה רויאל בנק אוף סקוטלנד נחלשה ב-2.9% ובגרמניה אדידס נסוגה ב-2.1%
18:45 - מנכ"ל נייקי מארק פרקר פורש מתפקידו לאחר יותר מעשור בו ניהל את חברת ביגוד הספורט הגדולה בעולם, כך דווח אתמול. פרקר הצטרף לחברה ב-1979, והתקדם בה עד שהגיע לתפקיד המנכ"ל ב-2006. הוא יפרוש ב-13 בינואר אך ימשיך לפקח על דירקטוריון החברה כיו"ר בפועל. נייקי סימנה את אחד מחברי הדירקטוריון שלה, ג'ון דונהיו, כמחליפו של פרקר. דונהיו בן ה-59 משמש כיום כמנכ"ל חברת ServiceNow, ושימש בעבר מספר שנים כמנהל איביי. על רקע פרישת המנכ"ל יורדת מניית החברה ב-2.3%.
מנכ"ל נייקי הפורש מארק פארקר | צילום: בלומברג
18:20 - מחירי הנפט מתחזקים אחרי שנתונים רשמיים הראו ירידה ראשונה במלאי הנפט בארה"ב לאחר חמישה שבועות של עליות.
הנפט מסוג WTI מטפס ב-0.8% לרמה של 55 דולר לחבית, הנפט מסוג ברנט עולה ב-0.6% ונסחר תמורת 60.1 דולר לחבית.
מחלק המידע של מנהל האנרגיה האמריקאי (EIA) דיווח הערב שמלאי הנפט הגולמי של החברות המסחריות בארה"ב ירד ב-1.7 מיליון חביות בשבוע שהסתיים ב-18 באוקטובר, זאת בעוד התחזיות בשוק חזו עלייה של 4.7 מיליון חביות במלאי.
"השילוש של התאוששות בפעילות בתי הזיקוק, ייצוא חזק וייבוא נמוך הוביל לתוצאה של ירידה במלאי הנפט", אמר אנליסט הסחורות מאט סמית' מקליפר דאטה.
המדדים המובילים עברו למגמה חיובית - דאו ג'ונס מתחזק ב-0.4%, S&P 500 ונאסד"ק מוסיפים 0.2%.
16:30 - המסחר בניו יורק נפתח בתנועות קלות. מדד דאו ג'ונס עולה ב-0.2%, S&P 500 יורד ב-0.1% ונאסד"ק מאבד 0.2%. בין המניות הבולטות iRobot מוחקת 12% אחרי שהנמיכה את התחזית השנתית (ראו עדכון מוקדם), טקסס אינסטרומנטס מאבדת 9% על רקע תחזית חלשה לרבעון הנוכחי
16:00 - הבורסות בניו יורק צפויות לפתוח את יום המסחר ביציבות, כך לפי החוזים העתידיים על המדדים המובילים. החוזים על S&P 500 יורדים ב-0.1% והחוזים על המדדים נאסד"ק ודאו ג'ונס יציבים.
iRobot נופלת ב-15% בטרום המסחר בניו יורק לאחר שהנמיכה תחזיות: החברה אמנם התעלתה על תחזיות האנליסטים, אך לצד זה פרסמה תחזית עתידית פחות אופטימית, בין היתר בעקבות המכסים שנגרמים ממלחמת הסחר. יצרנית שואבי האבק הרובוטיים דיווחה כי הרווח הנקי ברבעון הרביעי הפיסקאלי שלה עומד על 35.5 מיליון דולר או 1.24 דולר למנייה, מעל הרווה הנקי ברבעון המקביל אשתקד שעמד על 31.9 מיליון דולר או 1.12 דולר למנייה.
ההכנסות צמחו ל-289.4 מיליון דולר ברבעון האחרון, לעומת ההכנסות ברבעון המקביל שעמדו על 264.5 מיליון דולר, מעל צפי האנליסטים שחזו כי יעמדו על 259.5 מיליון דולר.
החברה צופה כעת לשנה כולה רווח בטווח שבין 2.6 ל-2.8 דולר למניה, והכנסות בטווח שבין 1.2 ל-1.21 מיליארד דולר. בתחזית הקודמת ציפתה החברה לרווח שבין 2.4 ל-3.15 דולר למניה ולהכנסות שבין 1.2 ל-1.25 מיליארד דולר.
יו"ר iRobot קולין אנגל ציין כי החברה הנמיכה את התחזיות שלה "בשל תנאי השוק הקיימים ותוכניות החברה המושפעות מהמכסים שמטילה ארה"ב על מוצרי החברה".
iRobot - שואב אבק
15:25 - אלי לילי מאבדת 2.7% בטרום המסחר בניו יורק אחרי שעלתה על תחזיות הרווח אך הציגה ירידה בהכנסות. חברת הפארמה רשמה ברבעון השלישי של 2019 רווח נקי של 1.25 מיליארד דולר או 1.27 דולר למניה, לעומת 1.15 מיליארד דולר או 1.12 דולר למניה ברבעון המקביל ב-2018. הרווח המתואם עמד על 1.48 דולר למניה ועקף את ציפיות האנליסטים ל-1.4 דולר למניה. ההכנסות עלו ב-3% ל-5.48 מיליארד דולר אך אכזבו את האנליסטים שצפו הכנסות של 5.5 מיליארד דולר.
"עלייה בהיקף הצריכה האמריקאי של מוצרי מפתח בצמיחה כמו טרוליסיטי, טאלץ, ג'רדיאנס ובסגלר, קוזזה בחלקה בין היתר עם ירידה בהיקף הצריכה של סיאליס, בעקבות אובדן הבלעדיות של הפטנט", אמרו בחברת התרופות.
כעת צופים באלי לילי שהרווח ב-2019 כולה יהיה בטווח שבין 8.59 ל-8.69 דולר למניה והרווח המתואם השנתי יהיה בין 5.75 ל-5.85 דולר למניה. אנליסטים בשוק צפו לחברה רווח שנתי מתואם של 5.72 דולר למניה. החברה צופה שההכנסות השנתיות יהיו בין 22 ל-22.5 מיליארד דולר.
14:55 - חברת התעופה בואינג פרסמה דו"ח רבעוני והודיעה כי הרווח הנקי שלה נפל מ-2.36 מיליארד דולר ברבעון המקביל ל-1.17 מיליארד דולר ברבעון הנוכחי, או לחלופין נפל מ-4.07 דולר למנייה ל-2.05 דולר למנייה. הרווח המתואם ירד מ-3.58 דולר למנייה ל-1.45 דולר למנייה, מתחת לצפי האנליסטים שעמד על רווח של 2.07 דולר למנייה. ההכנסות נפלו ב-21% ל-19.98 מיליארד, אמנם מעל תחזית האנליסטים שצפו הכנסות של 19.61 מיליארד דולר. על רקע זה, בטרום מסחר, המנייה עולה ב-1.5%.
מטטוס נוסעים בואינג 737 מקס | צילום: Boeing
בואינג מודיעה, במקביל לפרסום הדוחות כי החברה מעריכה שמטוסי 737 מקס יחזרו לשירות במהלך הרבעון הנוכחי (הרבעון רביעי 2019). מטוסים מדגם זה מקורקעים מאז ההתרסקות הקטלנית של מטוס התעופה האתיופי מהדגם האמור בחודש מרץ השנה, שאירעה כחמישה חודשים לאחר התרסקות מטוס מאותו דגם בטיסה שיצאה מאינדונזיה.
14:05 - קאטרפילרמאבדת 5% בטרום מסחר לאחר דוחות חלשים והורדת תחזית: ענקית הציוד המכני הכבד (לתעשיית המכרות, התשתיות והחקלאות) שנפגעה קשות מעימות הסחר מול סין רשמה ברבעון השלישי רווח נקי של 1.49 מיליארד דולר או 2.66 דולר למניה, בהשוואה ל-1.73 מיליארד דולר או 2.88 דולר למניה ברבעון המקביל. הרווח המתואם עמד על 2.86 דולר למניה, מתחת לצפי האנליסטים שעמד על 2.90 דולר למניה. ההכנסות ירדו ב-6.2% ל-11.97 מיליארד דולר, הצפי עמד על 13.41 מיליארד דולר. קאטרפילר חתכה בחדות את תחזית הרווח לשנת 2019 כולה לטווח של 11.40-10.90 דולר למניה, מול תחזית קודמת לסביבה הקרובה לקצה התחתון בטווח של בין 12.06 ל-13.06 דולר למניה.
14:00 - שעתיים וחצי לפתיחת המסחר בניו יורק, החוזים על המדדים המובילים יורדים בשיעור של כ-0.2%.
עוד בשווקים: היורו יציב, נסחר ב-1.110 דולר, הפאונד יציב, נסחר ב-1.286 דולר; תשואת אג"ח ארה"ב ל-10 שנים יורדת ב-2 נק' ל-1.75%; הנפט מסוג WTI יורד ב-1.1% ל-53.9 דולר לחבית; הזהב עולה ב-0.5% ל-1,494.60 דולר האונקיה; באירופה - דאקס ופוטסי יציבים, קאק נחלש ב-0.7%.
13:20 - לקראת דוחות מיקרוסופט, רבעון פיסקאלי ראשון, שיצאו הערב לאחר הנעילה: צפי האנליסטים עומד על רווח של 1.24 דולר למניה, לעומת 1.14 דולר למניה ברבעון המקביל. ההכנסות צפויות לעמוד על 32.15 מיליארד דולר, בהשוואה ל-29.08 מיליארד דולר ברבעון המקביל. מניית מיקרוסופט עלתה ב-34% מתחילת 2019, מדד S&P 500 עלה בתקופה זו ב-19.5%, דאו ג'ונס עלה ב-15%. שווי השוק של מיקרוסופט עומד היום לפני המסחר על 1.05 טריליון דולר והיא שנייה ברשימת השווי רק לאפל (1.08 טריליון דולר).
12:40 - תנועות בסחורות: בנפט - הברנט יורד ב-1% ל-59.1 דולר לחבית, ה-WTI יורד ב-1.1% ל-53.9 דולר לחבית; הזהב עולה ב-0.7% ל-1,497.50 דולר האונקיה.
11:50 - תחזית מאכזבת במיוחד הפילה הלילה במסחר המאוחר את מניית טקססט אינסט'(Texas Instruments) ב-9.8%, וגררה את כל מניות הסקטור לירידות. יצרנית שבבי התקשורת הודיעה כי היא צופה לרבעון הרביעי (רבעון נוכחי) רווח של בין 91 סנט ל-1.09 דולר למניה והכנסות של 3.33-3.07 מיליארד דולר – הצפי בשוק לרבעון הרביעי עומד על רווח של 1.28 דולר למניה והכנסות של 3.59 מיליארד דולר. מנכ"ל החברה רפאל ליזרדי (Rafael Lizardi) ייחס את הנתונים החלשים לאי הוודאות המתמשכת בסוגיית הסחר, שגוררת הקפאת הזמנות מלקוחות.
וזו היתה התגובה בסקטור (במסחר המאוחר בניו יורק): ברודקום ירדה ב-2.25, קוואלקוםנחלשה ב-1.8%, אינטלאיבדה 1.6%, Nvidiaירדה ב-2.2% ו-AMD ב-1.5%. התגובה במניות השבבים באירופה בשעה זו: בפרנקפורט - Aixtron נופלת ב-4.2%,Infineon מאבדת 2.3%; בפריז – STMicroelectronics יורדת ב-2.4%.
11:15 - בנעילה באסיה: ניקיי עלה ב-0.3%, האנג סנג ירד ב-1%, שנגחאי נחלש ב-0.4%; סופטבנק איבדה 2.5% בטוקיו (ראו הרחבה בעדכון מהבוקר).
10:30 - פתיחה באירופה: דאקס יורד ב-0.2%, קאק יורד ב-0.5%, פוטסי יציב - אי הבהירות בנוגע לברקזיט לאחר ההחלטות שהתקבלו אתמול ממשיכה להעיב על השווקים; היורו יציב, נסחר ב-1.112 דולר, הפאונד יציב, נסחר ב-1.287 דולר; בלונדון בולטות הירידות במניות הנדל"ן, פרסימון עם נסיגה של 2.5% בתחתית הסקטור, טיילור ווימפי ב-1.8%, בראט (Barratt ) ב-2.2%.
9:00 - פיג'ו מספקת נתוני הכנסות לרבעון השלישי: יצרנית המכוניות הצרפתית רשמה בתקופה מכירות של 15.58 מיליארד יורו, בהשוואה ל-15.43 מיליארד יורו ברבעון המקביל. מודלים חדשים תרמו לעלייה בהכנסות, אך זו קוזזה חלקית ממכירות חלשות של חלקים ומשערי חליפין. פיג'ו צופה ששוק המכוניות בסיכום המחצית יציג ירידה של 1% בהכנסות באירופה, של 5% באמריקה הלטינית, של 7% בסין ושל 2% בשוק הרוסי.
7:50 - דוחות בניו יורק: המדווחות המובילות היום - בואינג, פורד וקאטרפילר יפרסמו תוצאות לפני המסחר, מיקרוסופט, טסלה, פייפאל ו-eBay לאחר הנעילה.
סנאפ רשמה ירידה של 3.4% במסחר המאוחר לאחר הדוחות: החברה דיווחה על עלייה של 7 מיליון במספר המשתמשים הפעילים היומיים. ההפסד הרבעוני עמד על 227.4 מיליון דולר או 16 סנט למניה, ההפסד המתואם עמד על 4 סנט למניה וההכנסות צמחו ל-446.2 מיליון דולר (לעומת 298 מיליון דולר ברבעון המקביל). צפי האנליסטים עמד על הפסד של 5 סנט למניה והכנסות של 535 מיליון דולר, ועלייה של 4 מיליון משתמשים פעילים יומיים. החברה צופה לרבעון הרביעי EBITDA מתואם של 20 מיליון דולר, הכנסות של בין 540 ל-560 מיליון דולר ובין 4 ל-5 מיליון משתמשים פעילים. צפי האנליסטים עומד על רווח אפסי והכנסות של 550 מיליון דולר.
7:45 - סופטבנק יורדת ב-3% בטוקיו לאחר ההודעה על פרטי ההשתלטות על WeWork: ענקית האחזקות היפנית תעביר לקופת החברה 5 מיליארד דולר, בנוסף לסכום של 1.5 מיליארד דולר שאליו התחייבה בעבר, ובמקביל תעביר 3 מיליארד דולר לבעלי המניות הנוכחיים בחברה - במסגרת זו יצא סופית אדם נוימן מכל אחזקה בחברה. לאחר השלמת המהלך תעלה סופטבנק מאחזקה של מעט מעל 30% מהמניות של WeWork לנתח של 80%.
7:40 - השווקים הבוקר באסיה: בורסת טוקיו נסחרת ביציבות, מול ירידה של 0.9% בהונג קונג ושל בשנגחאי, בהמשך לנעילה השלילית שנרשמה אמש בניו יורק (דאו ג'ונס איבד 0.1%, נאסד"ק נחלש ב-0.7% ו-S&P 500 ב-0.3%). בין המניות הבולטות: סמסונג ביולוג' (Samsung Biologics) מזנקת ב-8.9% בסיאול על רקע הציפיות שביוג'ן תעביר לה את ההזמנה העיקרית לייצור התרופה לאלצהיימר -אתמול קפצה ביוג'ן ב-26.1% בניו יורק לאחר הדיווח על העברת התרופה לאישור ה-FDA.
בצל מחאת ההמונים בהונג קונג בפייננשל טיימס מדווחים שבסין מתכננים להחליף את ראש הרשות המבצעת של חצי האי, קארי לאם. לאם נבחרה לתפקיד ב-2017 לכהונה של 5 שנים ולפי הדיווח נשיא סין שי ג'ינפינג מתכוון להוציא הודעה על מחליף עד לחודש מרץ 2020, כאשר המינוי יהיה לסוג של תקופת מבחן, עד תום הכהונה המתוכננת של לאם, בשנת 2022.